Care opțiune este mai avantajoasă pentru creditele ipotecare pe care le au românii: ROBOR sau IRCC? Răspunsul specialiștilor este unul foarte clar în această privință.
Cei doi indici, ROBOR și IRCC, reprezintă dobânzi medii de pe piața interbancară. Ei sunt folosiți ca referință pentru creditele acordate de bănci clienților. IRCC se calculează pe baza tranzacțiilor efective, în timp ce ROBOR este o medie pe baza cotațiilor afișate – prețuri de strigare.
Pentru cetățenii români cu credite ipotecare, alegerea între ROBOR sau IRCC este extrem de importantă. Acest pas poate influența semnificativ rata plătită lunar.
În acest moment, apare întrebarea logică: ”Care români plătesc rate mai mici la creditele ipotecare: cei cu ROBOR sau cei cu IRCC?” O analiză prezentată de Ziarul Financiar arată cum au evoluat ratele românilor de-a lungul timpului.
În primă fază trebuie spus că românii care au contractat credite ipotecare legate de ROBOR beneficiază de rate mai mici. Raportând o scădere de 16% față de luna august 2022, când ROBOR la trei luni a atins maximul, aceste rate au devenit mai accesibile. În ciuda acestui aspect, creșterea în comparație cu perioadele în care ROBOR era sub 2% rămâne semnificativă, depășind 50%.
În privința creditelor ipotecare IRCC, nivelul nu a atins efectiv 6% nici măcar când ROBOR se afla la peste 8,1%. S-a menținut între 5,94% şi 5,98%, ajungând spre finalul anului trecut la 5,90%.
Începutul de an a adus o creştere uşoară la 5,97% a indicelui IRCC. Prognozele şi estimările indică o revenire la 5,90% în trimestrul doi din 2024, mergând înainte cu o scădere la 5,85% în trimestrul trei din 2024.
Specialiștii ZF au realizat simulări pe platforma Conso, calculând ratele pentru diferite sume (200.000 lei, 250.000 lei și 300.000 lei) pe o perioadă de 30 de ani, atât pentru ROBOR, cât și pentru IRCC, în ultimii patru ani.
Dacă luăm rata pentru un credit ipotecar legat de IRCC, în valoare de 250.000 lei, pe o perioadă de 30 de ani, vedem cum aceasta a ajuns în primul trimestru din 2024 la 1.605 lei. În 2021 scăzuse la sub 1.000 de lei.
În paralel, același credit ipotecar, dar legat de ROBOR ar fi ajuns în martie la circa 1.619 lei. Anterior, în iulie 2021, se situa în jurul valorii de 1.000 de lei.